Toți fotbaliștii împrumutați de la Rapid București se vor prezenta la reunirea cu Neil Lennon, iar printre aceștia se află Rareș Pop, Claudiu Micovschi și Cătălin Vulturar. Victor Angelescu a anunțat cine pleacă din Giulești și ce se întâmplă cu Djokovic.
Mircea Rednic rămâne fără Rareș Pop, Claudiu Micovschi și Cătălin Vulturar la UTA Arad. Neil Lennon vrea să îi vadă pe jucătorii împrumutați de Rapid București la reunirea lotului din iunie, iar soarta lor va fi stabilită ulterior de tehnicianul scoțian.
Victor Angelescu a anunțat și primele trei plecări de la Rapid București după sfârșitul sezonului 2023-2024. Acționarul din Giulești a dezvăluit că Alexandru Albu, Cătălin Cîrjan și Dragoș Grigore nu vor continua.
„Știm că toți fotbaliștii pe care îi avem împrumutați vin la reunire, apoi o să vedem ce decide staff-ul. Este clar că trebuie să vadă toți jucătorii, pentru că nu îi cunoaște. Este normal ca toți jucătorii despre care credem că pot face parte din lot să vină și să fie văzuți de către antrenor.
O să vedem ce decizie va lua, nu știm dacă nu mai continuă. În urmă cu o săptămână am vorbit și am luat decizia că jucătorii împrumutați să vină și să fie evaluați de către staff-ul tehnic. Dacă îi mai lăsăm împrumut la UTA sau la alte echipe o să vedem după.
Va fi decizia tuturor, dar în principal va fi decizia antrenorului și a staff-ului pentru că sunt pe partea tehnică. Ce vor spune ei va conta cel mai mult. Au plecat deja trei jucători, pentru că le-au expirat contractul sau împrumutul: Albu, Dragoș Grigore și Cîrjan”, a spus Angelescu.
„Djokovic are contract în continuare cu Rapid, până o să ajungem la un consens pentru reziliere o să fie jucătorul Rapidului. Se pregătește cu noi și o să vedem ce se va întâmpla sezonul viitor, dacă va rămâne în lot sau nu.
Știți ce probleme au avut cu Djokovic și știți părerea noastră de când nu a mai făcut parte din lot. O să vedem, o să îl păstrăm dacă vrea domnul Lennon. Are ultimul cuvânt, ținând cont de jucătorii pe care îi avem deja.
Nu am avut o discuție cu absolut nimeni în afara celor care și-au terminat contractele. În perioada următoare o să avem și alte discuții”, a declarat acționarul din Giulești la FANATIK SUPERLIGA, show live pe FANATIK.RO, în fiecare zi de luni, marți și vineri, de la ora 10:30.